Morten Bødskov (S), 2012-05-29:
Tak for det, formand.
Forslagsstillerne ønsker med beslutningsforslaget at pålægge regeringen at fremsætte et lovforslag, der indebærer, at offentlig forhånelse af Danmark og af det danske flag straffes på samme måde som en forhånelse af fremmede stater og af deres flag.
Det er i dag efter straffelovens § 110 e strafbart offentligt at forhåne en fremmed nation, en fremmed stat og deres flag eller et andet anerkendt nationalitetsmærke, og den samme beskyttelse nyder De Forenede Nationers og Det Europæiske Råds flag.
Forslagsstillerne anser det derfor for at være en mangel ved straffelovens § 110 e, at denne bestemmelse ikke er udformet sådan, at Danmark og Dannebrog her sidestilles med andre nationer og deres flag.
Vi har jo tilbage i 2006 behandlet et lignende forslag fra Dansk Folkeparti.
Det var dengang sådan, at der ikke var opbakning til forslaget fra noget andet parti i Folketinget, og jeg kan da allerede nu afsløre, at regeringen heller ikke denne gang agter at støtte forslaget, og det er der flere grunde til.
Lad mig starte med at nævne, at straffelovens § 110 e har til formål at beskytte Danmarks forhold til fremmede magter og den danske stats interesser i forhold til udlandet.
En eventuel kriminalisering af det at forhåne Danmark eller forhåne de danske nationalitetsmærker ville i givet fald have et helt andet formål end dette – i gåseøjne – udenrigspolitiske formål.
Der er altså tale om to problemstillinger, der er helt forskellige.
Det kan derfor i denne forstand ikke anses som en mangel ved straffelovens § 110 e, at denne bestemmelse ikke omfatter en forhånelse af Danmark og en forhåndelse af det danske flag.
Efter denne – indrømmet – mere tekniske indvending mod beslutningsforslaget vil jeg dog gerne understrege, at regeringen ikke på nogen måder har nogen sympati for eksempelvis en afbrænding af Dannebrog, men muligheden for, at man frit kan kritisere Danmark og det danske samfund, er nu engang noget, der er helt centralt for ytringsfriheden her i landet.
Vi lægger i Danmark vægt på, at der er en udstrakt grad af ytringsfrihed.
Man skal i et demokratisk samfund som det danske frit kunne ytre sig kritisk om landet.
Den danske lovgivningsmagt bør efter regeringens opfattelse derfor ikke kriminalisere meningstilkendegivelser, hvorved Danmark kritiseres, uanset hvordan denne kritik af Danmark bliver udtrykt.
Det gælder også, hvis kritikken udtrykkes ved en afbrænding af det danske flag.
En sådan kriminalisering rettet mod meningstilkendegivelser ville i øvrigt også kunne rejse visse spørgsmål i henhold til bestemmelserne om ytringsfrihed i den europæiske menneskerettighedskonvention, nemlig dens artikel 10.
Efter denne bestemmelse må slagsmål, skrigen, råben eller anden støjende, voldelig, fornærmelig eller lignende optræden ikke finde sted, hvis denne adfærd konkret er egnet til at forstyrre den offentlige orden, som det hedder.
Endvidere er det efter denne bekendtgørelses § 12 bl.a. forbudt at tænde bål, hvis det kan medføre fare eller ulempe for eksempelvis forbipasserende.
Den endelige afgørelse af, om en afbrænding af det danske flag i det konkrete tilfælde udgør en overtrædelse af ordensbekendtgørelsen, er selvfølgelig noget, der hører under domstolene.
I praksis ville en yderligere og generel kriminalisering af det at afbrænde det danske flag navnlig være noget, der tog sigte på de tilfælde, hvor afbrændingen skete som et led i en politisk meningstilkendegivelse.
Så med de begrundelser vil jeg sige, at regeringen ikke kan støtte en sådan yderligere kriminalisering, og at den af de grunde, som jeg har været inde på, selvfølgelig heller ikke kan støtte beslutningsforslaget.
Tak for ordet.